มูดี้ส์เตือนศก.โลกยังไม่สดใส
มูดี้ส์ เตือนแนวโน้มเศรษฐกิจโลก 2-3 ปี ข้างหน้ายังไม่สดใส
12 พ.ย. 2558

มูดี้ส์ เตือนแนวโน้มเศรษฐกิจโลก 2-3 ปี ข้างหน้ายังไม่สดใส
บริษัท มูดี้ส์ อินเวสเตอร์ เซอร์วิส ออกรายงานสถานการณ์เศรษฐกิจฉบับล่าสุด โดยระบุว่า แนวโน้มเศรษฐกิจโลกยังดูมืดมนไม่สดใสในช่วง 2-3 ปีข้างหน้า มีสิ่งที่น่าเป็นห่วงคือการกำหนดนโยบายเศรษฐกิจของประเทศต่างๆ ยังไม่มีเครื่องมือที่จะมารับมือกับสภาพอาการช็อกของเศรษฐกิจที่อาจเกิดขึ้นอย่างไม่คาดฝัน
ทั้งนี้ โลกอยู่ภายใต้บรรยากาศของดอกเบี้ยที่อยู่ในระดับต่ำและการใช้มาตรการอัดฉีดสภาพคล่อง (คิวอี) มานาน เมื่อสถานการณ์เปลี่ยนแปลงอาจจะกลับนโยบายไม่ทัน
มูดี้ส์ เปิดเผยว่า ความหวังที่อยากจะเห็นการขยายตัวของทั้งประเทศที่พัฒนาแล้วและของประเทศเกิดใหม่ไม่ปรากฏให้เห็น ซึ่งรวมทั้งจีนซึ่งเป็นแหล่งการขยายตัวเศรษฐกิจที่สำคัญของโลกในปีหลังๆ นี้ แต่ก็คาดว่าจีนคงจะชะลอตัวลงอย่างน่าผิดหวังต่อไป
“เศรษฐกิจที่ใหญ่เป็นอันดับ 2 ของโลกคงจะขยายตัวชะลอลงเหลือ 6.2% ในปี 2017 และคาดว่าเศรษฐกิจของประเทศในกลุ่ม จี20 จะขยายตัวเฉลี่ย 2.8% ในช่วงปี 2558-2560 ซึ่งเป็นอัตราที่ต่ำกว่าที่คาดหวัง”
นางแมรี่ ดิรอน รองประธานอาวุโสด้านนโยบายสินเชื่อของมูดี้ส์ ระบุว่า การขยายตัวของเศรษฐกิจโลกที่ซบเซาไม่คึกคัก จะไม่สามารถรองรับการลดลงอย่างมากของภาระหนี้ภาครัฐบาล หรือการปล่อยให้ธนาคารกลางต่างๆ ปรับดอกเบี้ยขึ้นไปมากพอสมควร
นายเชาว์ เก่งชน กรรมการผู้จัดการ ศูนย์วิจัยกสิกรไทย กล่าวว่า มูดี้ส์อาจจะกังวลใจต่อผลกระทบของการขึ้นดอกเบี้ยของธนาคารกลางสหรัฐ (เฟด) และเศรษฐกิจจีนที่อาจจะชะลอตัวมากกว่าที่คาดการณ์ แต่สถานการณ์เศรษฐกิจน่าจะทรงตัวไม่ได้แย่ลง แต่ก็ไม่ดีขึ้นมากอย่างเห็นได้ชัด
“สถานการณ์เศรษฐกิจไทยอาจจะมีดัชนีบางตัวที่ดูดีขึ้น แต่ยังไม่สามารถกล่าวได้ว่าฟื้นตัวชัดเจน มาตรการของรัฐบาลแค่ประคองให้เศรษฐกิจ แต่การส่งออกก็ยังไม่ฟื้นตัวชัดเจน ปีนี้ติดลบ 5% แต่ปีหน้าธนาคารแห่งประเทศไทยก็คาดว่าจะส่งออกจะโตแค่ 1.2% และจะเผชิญกับปัญหาภัยแล้งต่อเนื่องอีกปี ดังนั้นจึงไม่มีใครกล้าฟันธงว่าเศรษฐกิจปีหน้าจะฟื้นตัว” นายเชาว์ กล่าว